Versindaba » Blog Archive » Louis Esterhuizen. Verslag oor leespatrone in die VSA – jongeres lees meer …
Tuesday, September 23rd, 2014 | Binneblik, Louis Esterhuizen.
5 Kommentare op "Louis Esterhuizen. Verslag oor leespatrone in die VSA – jongeres lees meer …"
Baie dankie vir hierdie insiggewende artikel.
Uitstekende inisiatief, Louis. Ek gee graag my samewerking sodra ek terug is in die land. Dankie!
Louis, ek sal graag hier die boekeprojek, Aksie Afrikaans wil noem wat ons departement (Afrikaans, Universiteit van Fort Hare) reeds die afgelope vier jaar bedryf. Ons is so gelukkig om finansiële ondersteuning van Cordis Trust te ontvang, maar dit gaan veral ook oor die betrokkenheid van ons eie studente.
Die projek behels die insameling (deur die studente) van Afrikaanse boeke, hetsy goeie tweedehandse boeke of nuwes, wat elke jaar aan 'n geïdentifiseerde laerskool geskenk word. Cordis Trust onderneem dan om die studente se bydraes te ewenaar en aan te vul deur die aankoop van nuwe Afrikaanse boeke volgens 'n behoeftelys van die skool self. 'n Tweede aspek van die projek het ook die insameling van kruideniers vir die skole se sopkobuise ingesluit: dit teen die agtergrond van die uiterste nood vir kruideniersware, die feit dat die staat se voedingskema hier totaal in duie gestort het en dat die een bordjie kos by die skool soms al is wat die kind per dag kry. Die skenking is weer eens moontlik gemaak deur die studente se bydraes, ruim aangevul deur Cordis Trust.
Die fokus is grootliks op die betrokkenheid van die studente. Ons besoek die skool en die studente kry vir so 'n uurtjie 'n geleentheid om 'n "Afrikaanse klas" aan te bied deur storievertelling, speletjies, musiek en dramatisering, alles in Afrikaans. Tweede- en derdetaalstudente word bygestaan deur die akademiese klas en almal leer daaruit.
Ons vind dit 'n wen-wen situasie: die leerlinge geniet die uurtjie of wat se joligheid en onderbreking van die gewone roetine, die studente kry 'n geleentheid vir interaksie met die leerlinge en slyp terselfdertyd hul taalvaardighede, die onderwysers neem 'n blaaskansie en as departement kan ons die projek verreken teen die vele eise wat deesdae aan akademiese instansies gestel word, hier dan as gemeenskapsbetrokkenheid.
Iets wat nie uit die oog verloor moet word nie, is dat heelwat van ons studente self uit agtergeblewe gemeenskappe kom, dikwels van hierdie selfde skole wat ons nou besoek – wat bydra tot die spesiale aard van die projek.
Omdat ons studente uit al die bevolkingsgroepe saamgestel is, vind interessante wisselwerking plaas tussen wit studente in swart- en gekleurde skole, en ook tussen swart en gekleurde tweede- en derdetaalstudente in wit skole. Die studente word telkens oorweldig en verras deur die vriendelikheid en totale oorgawe van die leerlinge!
Een van die suksesverhale is die betrokkenheid by Laerskool Aspiranza, by wie ons reeds twee keer besoek afgelê het. Die skool het tevore geen biblioteek gehad nie, en ons eerste boekeskenking was die afskop van hul biblioteek – 'n halwe klaskamergrootte vertrek wat nou as biblioteek dien.
Ons hoop om met hierdie projek uit te reik na ons eie skoolgemeenskappe en 'n bewussyn vir die belangrikheid van lees by ons studente (waarvan 'n groot hoeveelheid voornemende onderwysers is) tuis te bring.
(Enige skenkings van Afrikaanse kinderboeke, geskik vir laerskoolkinders, sal natuurlik verwelkom word.)
'n Skitterende projek, Susan! Lyk my baie na wat PEN Afrikaans ook beoog … Voorspoed daarmee en mag dit net van krag tot krag gaan.